**NÁRODNÁ   RADA SLOVENSKEJ   REPUBLIKY**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**VIII. volebné obdobie**

Číslo: CRD-508/2022

**927a**

**S p o l o č n á    s p r á v a**

**výborov Národnej rady Slovenskej republiky o prerokovaní  návrhu poslanca Národnej rady Slovenskej republiky Martina FECKA na vydanie zákona, ktorým sa mení a dopĺňa zákon Slovenskej národnej rady č 369/1990 Zb. o obecnom zriadení v znení neskorších predpisov (tlač 927)** v druhom čítaní

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre verejnú správu a regionálny rozvoj ako gestorský výbor k **návrhu poslanca Národnej rady Slovenskej republiky Martina FECKA na vydanie zákona, ktorým sa mení a dopĺňa zákon Slovenskej národnej rady č 369/1990 Zb. o obecnom zriadení v znení neskorších predpisov (tlač 927)** podáva Národnej rade Slovenskej republiky v súlade   s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 1362 z 23. marca 2022 pridelila  **návrh poslanca Národnej rady Slovenskej republiky Martina FECKA na vydanie zákona, ktorým sa mení a dopĺňa zákon Slovenskej národnej rady č 369/1990 Zb. o obecnom zriadení v znení neskorších predpisov (tlač 927)** na prerokovanie týmto výborom:

**Ústavnoprávnemu výboru Národnej rady Slovenskej republiky**

**a**

**Výboru Národnej rady Slovenskej republiky pre verejnú správu a regionálny rozvoj;**

Výbory prerokovali predmetný  návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol   návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu  zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

Výbory Národnej rady Slovenskej republiky, ktorým bol  návrh zákona pridelený zaujali k nemu nasledovné stanoviská:

**Výbor Národnej rady Slovenskej republiky pre verejnú správu a regionálny rozvoj** uznesením č. 160 zo 16. júna 2022 s  návrhom zákona **súhlasil** a odporučil ho Národnej rade Slovenskej republiky **schváliť s pozmeňujúcim a doplňujúcim návrhom;**

**Ústavnoprávny výbor** Národnej rady Slovenskej republiky **neprijal uznesenie,** keďže návrh uznesenia **nezískal** **súhlas nadpolovičnej väčšiny prítomných poslancov** podľa čl.  84 ods. 2 Ústavy Slovenskej republiky a § 52 ods. 4 zákona Národnej rady Slovenskej republiky č.  350/1996  Z.  z. o  rokovacom poriadku Národnej rady Slovenskej republiky v znení neskorších predpisov. Z  celkového počtu 11 poslancov Ústavnoprávneho výboru Národnej rady Slovenskej republiky bolo prítomných 7 poslancov. Za návrh predneseného uznesenia hlasovali 2 poslanci, 4 poslanci hlasovali proti návrhu a 1 poslanec sa hlasovania zdržal.

**IV.**

Z uznesení výborov Národnej rady Slovenskej republiky uvedených pod bodom III. spoločnej správy vyplynul jeden pozmeňujúci a doplňujúci návrh:

1. V čl. I bod 1 znie:

„1. V § 2a ods. 5 druhej vete sa na konci bodka nahrádza čiarkou a pripájajú sa tieto slová: „ak nová obec nemá preukázaný svoj historický vývin najneskôr od roku 1918 a ak by sa obec rozdelila na etnickom základe.“.“.

Taxatívne vymedzené dôvody, ktoré limitujú, resp. podmieňujú možnosť rozdelenia obce sa dopĺňajú o dva negatívne vymedzené dôvody, a to konkrétne: (i) nutnosť historického vývinu (tzn. existencie) odčleňovaných častí obce, ktorý siaha maximálne od obdobia vzniku Československej republiky a (ii) nemožnosť rozdelenia obcí na etnickom základe. Z terminologického hľadiska je v prvej podmienke použitý pojem, ktorý sa v novelizovanom právnom predpise už nachádza (§ 1a ods. 6 zákona Slovenskej národnej rady č. 369/1990 Zb. o obecnom zriadení v znení neskorších predpisov). Pri druhej podmienke je použité slovné spojenia „etnický základ,“ ktoré je v slovenskom právnom poriadku takisto zaužívané (napríklad v zákoneč. 300/2005 Z. z. Trestný zákon v znení neskorších predpisov).

Výbor NR SR pre verejnú správu a regionálny rozvoj

**Gestorský výbor odporúča schváliť.**

1. V čl. I sa za bod 1 vkladá nový bod 2, ktorý znie:

„2. V § 2a ods. 6 sa na konci pripája táto veta: „Starosta obce je povinný doručiť okresného úradu v sídle kraja návrh na rozdelenie obce a ďalšie dokumenty neodkladne, najneskôr do 30 dní odo dňa podpisu dohody o rozdelení obce.“.“.

Nasledujúce body sa primerane prečíslujú.

Navrhovaná úprava dopĺňa procesné ustanovenia (podmienky) súvisiace s aktuálne chýbajúcou lehotou pre podanie návrhu na rozdelenie obce.

Navrhovaný postup, rovnako ako aj samotný návrh zákona, sú v súlade s právnymi závermi formulovanými v náleze Ústavného súdu Slovenskej republiky sp. zn. PL. ÚS 8/2020-53 zo dňa 13. apríla 2022, v ktorom bolo konštatované, že aj režim rozdelenia (odčlenenia) obcí, ktorý bol platný pred rokom 2001, bol ústavne konformný, pričom týmto návrhom sa de facto k danému režimu vracia. V kontexte predmetného nálezu je podstatné, že na rozhodovaní o rozdeľovaní obce sa - aj po prijatí novely - budú prostredníctvom svojich volených zástupcov (či už poslancov obecného zastupiteľstva, ako aj starostu) nepriamo podieľať všetci obyvatelia obce, o ktorej rozdelenie ide (bod 54.1 predmetného nálezu), ako aj to, že rozhodnutie o rozdelení obce je naďalej zverený do pôsobnosti vlády, teda štátneho orgánu (bod 54.2 predmetného nálezu).

Výbor NR SR pre verejnú správu a regionálny rozvoj

**Gestorský výbor odporúča schváliť.**

1. Čl. I sa dopĺňa bodom 6, ktorý znie:

„6. Za § 30g sa vkladá § 30h, ktorý vrátane nadpisu znie:

„**§ 30h**

**Prechodné ustanovenia k úpravám účinným od 1. augusta 2022**

1. Ak bola petícia doručená obci najneskôr do 31. augusta 2022 a ak ide o rozdelenie obce, obecné zastupiteľstvo vyhlási miestne referendum tak, aby sa uskutočnilo ku dňu konania najbližších všeobecných volieb do orgánov samosprávy obcí. Ustanovenia o lehotách podľa ustanovení § 11a ods. 3 a 5 sa nepoužijú.
2. Referendum o rozdelení obce, ktoré bolo vyhlásené do nadobudnutia účinnosti tohto zákona, sa uskutoční podľa doterajších predpisov.“.“

Navrhovanou úpravou sa nastavuje prechodný režim vo vzťahu k petíciám ohľadom rozdelenia obcí, ktoré boli realizované a doručené obci do 31.augusta 2022. Ak spĺňa petícia zákonné náležitosti, obecné zastupiteľstvo má povinnosť vyhlásiť referendum o rozdelení obce v termíne, ktorý je totožný s termínom najbližších všeobecných volieb do orgánov samosprávy obcí (29.10.2022). V prípade referenda, ktorého konanie už bolo vyhlásené pred účinnosťou návrhu zákona, avšak ešte toto referendum nebolo realizované, platí, že sa uskutoční podľa právnych predpisov platných a účinných pred 1. augustom 2022, tzn. podľa doterajších predpisov.

Výbor NR SR pre verejnú správu a regionálny rozvoj

**Gestorský výbor odporúča schváliť.**

1. V čl. II sa slová „1. júna 2022“ sa nahrádzajú slovami „1. augusta 2022“.

Posúva sa účinnosť zákona vzhľadom na priebeh legislatívneho procesu.

Výbor NR SR pre verejnú správu a regionálny rozvoj

**Gestorský výbor odporúča schváliť.**

**V.**

Gestorský výbor odporúča o návrhu výborov Národnej rady Slovenskej republiky, ktorý je uvedený v spoločnej správe hlasovať takto:

hlasovať spoločne o bodoch 1 až 4 zo spoločnej správy, s  odporúčaním gestorského výboru **schváliť**.

**VI.**

Gestorský   výbor na základe  stanovísk výborov k **návrhu poslanca Národnej rady Slovenskej republiky Martina FECKA na vydanie zákona, ktorým sa mení a dopĺňa zákon Slovenskej národnej rady č 369/1990 Zb. o obecnom zriadení v znení neskorších predpisov (tlač 927)** odporúča Národnej rade Slovenskej republiky predmetný návrh  zákona **schváliť** v znení schválených pozmeňujúcich a doplňujúcich návrhov uvedených v spoločnej správe.

Spoločná správa výborov Národnej rady Slovenskej republiky o prerokovaní  **návrhu poslanca Národnej rady Slovenskej republiky Martina FECKA na vydanie zákona, ktorým sa mení a dopĺňa zákon Slovenskej národnej rady č 369/1990 Zb. o obecnom zriadení v znení neskorších predpisov (tlač 927)** bola schválená  uznesením gestorského  výboru č. **161** dňa **16. júna 2022.**

Týmto uznesením výbor zároveň poveril spoločného spravodajcu **Petra DOBEŠA,** aby na schôdzi Národnej rady Slovenskej republiky pri rokovaní o predmetnom  návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**Jozef L U K Á Č, v. r.**

predseda

Výboru NR SR pre verejnú správu a regionálny rozvoj

V Bratislave 16. júna 2022